ทุนสำรองประเทศลด 980 ล้านเหรียญสหรัฐ
ทุนสำรองประเทศลด 980 ล้านเหรียญสหรัฐ อยู่ที่ 1.778 แสนล้านเหรียญสหรัฐ สะท้อนการลดเข้าดูแลค่าเงินบาทหลังปรับอ่อนค่าต่อเนื่อง
13 พ.ค. 2559

ทุนสำรองประเทศลด 980 ล้านเหรียญสหรัฐ อยู่ที่ 1.778 แสนล้านเหรียญสหรัฐ สะท้อนการลดเข้าดูแลค่าเงินบาทหลังปรับอ่อนค่าต่อเนื่อง
เมื่อวันที่ 13 พ.ค. ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 6 พ.ค.ที่ผ่านว่า อยู่ที่ระดับ 1.778 แสนล้านเหรียญสหรัฐ หรือ ประมาณ 6.242 ล้านล้านบาท ลดลง 980 ล้านเหรียญสหรัฐ หรือประมาณ 3.5 หมื่นล้านบาท หากคิดอัตราแลกเปลี่ยนเช้านี้ที่เปิดตลาดระดับ 35.34 บาท/เหรียญสหรัฐ จากสัปดาห์ก่อนหน้าทุนสำรองอยู่ที่ระดับ 1.786 แสนล้านเหรียญสหรัฐ
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.58 หมื่นล้านเหรียญสหรัฐ เพิ่มขึ้นจากสัปดาห์ก่อนหน้าที่ 1.46 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.936 แสนล้านเหรียญสหรัฐ
นักบริหารเงินธนาคารพาณิชย์ ระบุว่า มีความเป็นไปได้ค่อนข้างมากกว่าทุนสำรองประเทศลดลง เพราะทางการลดการเข้าดูแลการแข็งค่าของเงินบาท ด้วยการลดการเข้าซื้อเงินเหรียญสหรัฐเข้าเก็บในทุนสำรองหลังเงินบาทเคลื่อนไหวในทิศทางอ่อนค่าลง โดยเคลื่อนไหวที่ระดับ 35.30 -35.40  บาท จากที่เคยแข็งค่าต่ำกว่า 35 บาท
ด้าน ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.อยู่ที่ระดับ 1.678 ล้านล้านบาท เพิ่มขึ้นจากสัปดาห์ก่อนที่ 1.665 ล้านล้านบาท แต่สภาพคล่องในระบบยังที่มีเพียงพอต่อการดำเนินกิจกรรมทางเศรษฐกิจ